送傅國華墨卿赴保塞簿
作者：程俱
朝代：宋

paragraphs: 閉門坐咄咄，出門長太息。
問之何爲爾，歲月亦可惜。
褰衣臨大河，跬步燕粵隔。
回車撫長劍，玉食慘無色。
男兒重性命，慷慨輕遠適。
非關饑所驅，豈爲五鼎食。
國華浙東來，觸熱向河北。
行行四千里，易若持被直。
怪無懷土念，語軟心似石。
要令飽辛勤，不使鴆安逸。
顧余一畸士，束髪守編策。
夜闌相對語，耿耿氣横臆。
保州幾窮塞，百里望疆埸。
蕭蕭易水寒，壯士不復得。
君家義陽侯，尺八建雄績。
時平廓信度，胡頸安足赤。
深藏百僚底，聊作青衫客。
吾徒會時須，要子繼休奕。